El departament d'Educació aborda l'assetjament escolar a través del teatre
11 desembre 2023

## El departament d'Educació aborda l'assetjament escolar a través del teatre11 desembre 2023Última actualització: 11 desembre 2023

![](../gestion/img/9d37728657fa7c5fd8a752467796b6cd4fcff622a5067ace42fa37d847adaf4e.jpg)  
  

El **Teatre Serrano de Gandia** acull aquest dies cinc representacions de l’obra **«Tots els dies»**, que organitza la **regidoria d’Educació** dins el programa d’activitats complementàries gratuïtes per als centres educatius de la ciutat. Així, està dirigida a l’alumnat de **2n i 3r de l’ESO** i posa l’accent en l’**assetjament escolar**, «un monstre amb semblant de xiquet», que pateixen al voltant de dos milions de menors a l’Estat espanyol, una xifra que pot representar la part visible d’un iceberg, ja que molts xiquets i xiquetes el pateixen en silenci.

A més, el traumes emocionals perduren per sempre i, fins i tot, poden derivar en suïcidi. _«Son situacions basades en la “desigualtat” entre l’agressor i la víctima, en la qual s’hi estableix una relació domini-submissió; accions o conductes on un o més alumnes insulten, difamen, amenacen, fan xantatge, creen rumors, peguen, furten, trenquen coses, ignoren o aïllen a altres de manera sistemàtica i que es perllonga en el temps... Eixos actes produeixen a qui els pateix sentiments d’indefensió i inferioritat»_, ha recordat la **regidora d’Educació, Esther Sapena**. Per això,  _«l’obra pretén donar visibilitat a l’assetjament escolar, abordar-lo, per a després de la representació, tindre una xerrada-col·loqui sobre el tema amb l’alumnat mateix»_.

  
**Tots els dies**

Està **escrita per Ignasi Moreno i dirigida per Jordi Grau**, amb les **actuacions d’Adri Sanz i Dolors Palonés**. S’hi escenifiquem 6 històries, basades en fets reals, de diversos tipus de bullying amb l’objectiu de ficar-nos dins la pell dels protagonistes, ja siguen els propis assetjats, familiars, testimonis o assetjadors per donar visibilitat al problema des de les diferents perspectives... Unes històries per provocar l'anàlisi, el diàleg i el rebuig com a eines per tal d’intentar erradicar l'assetjament.

Amb aquestes paraules comença la història d'un dels protagonistes: _“Un terrible ritual, que no per conèixer-lo perfectament és menys dolorós, sinó més bé tot el contrari. Saber fil per randa tot el que passarà fa que siga insuportable... I això em passa tots els dies!”._